കിസാന് റെയിലിനും പണമില്ല കാര്ഷികോല്പ്പന്നങ്ങള് കുറഞ്ഞ നിരക്കില് വിപണികളില് എത്തിക്കാന് പ്രഖ്യാപിച്ച കിസാന് റെയില്പദ്ധതിക്ക് പണം മുടക്കാന് കൂട്ടാക്കാതെ കേന്ദ്ര സര്ക്കാര്. കേന്ദ്രം അനുവദിച്ചത് പ്രതിവര്ഷം 50 കോടി. ഫണ്ട് കിട്ടാതെ വന്നാല് പദ്ധതി ഉപേക്ഷിക്കുന്നത് കര്ഷകരോഷത്തിനിടയാക്കുമെന്ന് റെയില്വേ ബോര്ഡ് ചെയര്മാന് സുനീത് ശര്മ ഭക്ഷ്യസംസ്കരണ വകുപ്പിന് അയച്ച കത്തില് പറയുന്നു. നടപ്പുവര്ഷം ഇതിനോടകം 70 കോടി മുടക്കിയെന്നും അധികമായി ചെലവാക്കിയ പണം ഉടന് കിട്ടിയില്ലെങ്കില് പദ്ധതി നിര്ത്തുമെന്നും റെയില്വേ. അധികതുക നല്കില്ലെന്ന കടുംപിടിത്തത്തില് ധനമന്ത്രാലയം. കിസാന് റെയില് പദ്ധതിക്ക് റെയില്വേക്ക് സബ്സിഡി നല്കുന്നത് കേന്ദ്ര ഭക്ഷ്യസംസ്കരണ വ്യവസായ വകുപ്പാണ്. നടപ്പുവര്ഷം 37 കോടി കൈമാറി. 13 കോടി വരുംമാസങ്ങളില് നല്കാമെന്നാണ് വാഗ്ദാനം. എന്നാല്, സബ്സിഡിയായി 110 കോടിയെങ്കിലും നടപ്പുവര്ഷം വേണ്ടിവരുമെന്ന് റെയില്വേ മന്ത്രാലയം ചൂണ്ടിക്കാട്ടി.